Britiske 'Boaty McBoatface' har fået en svensk fætter.

Det gav genlyd verden over, da Storbritannien sidste år lod det være op til en afstemning på internettet at navngive et nyt polarresearchskib til over to milliarder kroner.

Mere end 30.000 stemte, og flertallets valg faldt på Boaty McBoatface. Det ville regeringen dog ikke være med til, da det kom til stykket, og det dyre skib fik navnet RRS Sir David Attenborough.

Men selvom internetfolket ikke fik dets vilje, har de mange stemmer alligevel gjort indtryk ude i verden. Så da svenskerne skulle stemme om navnet på et nyt eksprestog, faldt valget på Trainy McTrainface.

Døbes til efteråret

Og det navn får lov til at stå ved magt. Det har jernbaneselskabet MTR Express, der sammen med avisen Metro står bag afstemningen, skrevet i en pressemeddelelse.

Så til efteråret døbes Trainy McTrainface ved en officiel højtidlighed på Gøteborgs centralstation.

Trainy McTrainface, der skal køre mellem Stockholm og Gøteborg, er et af MTR Express’ fem nye tog. Tre andre er allerede navngivet Ingvar, Glenn og Estelle.

Alle hedder Glenn i Göteborg

Ingvar er opkaldt den svenske tv-personlighed Ingvar Oldsberg og Estelle er opkaldt efter kronprinsesse Victorias datter.

Toget Glenn har fået dets navn efter slagsangen ”Alla heter Glenn i Göteborg”, der opstod som en hyldest til fodboldklubben IFK Gøteborgs succesrige 1980’er hold, der havde fire spillere ved navn Glenn, inklusiv den senere Liverpool-profil Glenn Hysen.

Svenskerne har før vist deres humor i en navneafstemning, som da borgerne i Gøteborg i 2015 valgte, at et nyt havnebassin skulle hedde Pöl Harbour.

Også i Danmark har navngivningen af større fartøjer givet anledning til morskab og historier i medierne. Det skete sidste år, da den nye færge mellem Aarhus og Samsø fik navnet M/F Issehoved efter forslag fra en borger.